“Aquelarre de las Burjas en el Sot”, mostra del Taller de Teatre “Disfruta Expresándote” d’Espai Dona
2025-07-24

Dijous que ve 18 de juny, de la mà d’Espai Dona, el servei integral d’atenció a la dona de l’Ajuntament de Burjassot, el Centre Socioeducatiu Díaz Pintado acollirà la mostra del taller de teatre “Disfruta Expresándote”, impartit des d’octubre de 2013 per Antonia Bueno, actriu, pedagoga i veïna de Burjassot, que el desenvolupa en col·laboració amb el citat servei municipal.

Espai Dona vol que tota la ciutadania conega de primera mà el treball que es desenvolupa en el taller i, per aquest motiu, el 18 de juny a les 19 hores, tots els veïns que així ho desitgen poderan comprovar la importància d’aquest taller, que compta amb una important base terapèutica “per fomentar la sororitat, els beneficis del treball dels col·lectius de dones, i conéixer, gràcies al joc de la dramatització teatral, les eines necessàries per tenir coneixement del nostre cos, de l’espai en què ens movem i del grup al qual pertanyem, caminant des d’ací cap a la consecució d’objectius d’apoderament i socialització”, tal com han assenyalat fonts d’Espai Dona.

Per mostrar el citat treball, el grup que conforma el taller de teatre posarà en escena “Aquelarre de las Burjas en el Sot”, representació en la qual els seus protagonistes volen comptar amb la presència de tot el municipi que podrà comprovar la seua evolució i la importància de les classes que han rebut per aconseguir tenir un millor coneixement del seu cos i la seua ment, descobrint també la seua pròpia riquesa corporal.

Tot açò, “redundarà en la nostra harmonia personal i, en definitiva, en la nostra salut i benestar”.